ಮೊದಲ ಬಾರಿಗೆ ಒಂದಾದ ಯೋಗರಾಜ್ಭಟ್ಶಿವಣ್ಣ.. ಮೇ ತಿಂಗಳಿಂದ ಶೂಟಿಂಗ್ ಶುರು ಸ್ಯಾಂಡಲ್ವುಡ್ ಎವರ್ಗ್ರೀನ್ ಯಂಗ್ ಹೀರೋ ಅಂತಲೇ ಕರೆಸಿಕೊಳ್ಳುವ, ಸೆಂಚ್ಯುರಿ ಸ್ಟಾರ್ ಹ್ಯಾಟ್ರಿಕ್ ಹೀರೋ ಡಾ.ಶಿವರಾಜ್ ಕುಮಾರ್ 20ರ ಚಿರಯುವಕನಂತೆ ನಟಿಸಿ ನಾಟ್ಯವಾಡುತ್ತಾರೆ. 59 ವರ್ಷವಾದರೂ ಹತ್ತಾರು ಸಿನಿಮಾಗಳಿಗೆ ಸೈನ್ ಮಾಡಿದ್ದು ಇನ್ನೂ ಸಾಕಷ್ಟು ಕಥೆಗಳನ್ನು ಕೇಳುತ್ತಿರುವುದು ಒನ್ ಆಯಂಡ್ ಓನ್ಲಿ ಶಿವಣ್ಣ ಅಂದರೆ ಅದು ಅತಿಶಯೋಕ್ತಿ ಅನ್ನಿಸೋದಿಲ್ಲ. ಮೊನ್ನೆ ತಾನೆ ರಿಲೀಸ್ ಆದ ಭಜರರಂಗಿ2 ಸಿನಿಮಾ ಬಾಕ್ಸ್ ಆಫೀಸ್ ಕಲೆಕ್ಷನ್ನಲ್ಲಿ ಧೂಳ್ ಎಬ್ಬಿಸಿದೆ. ಇದಾದ ನಂತರ ಶಿವಣ್ಣ ಮತ್ತು ನಿರ್ದೇಶಕ ಎ.ಹರ್ಷ ಕಾಂಬಿನೇಷನ್ನಲ್ಲಿ ನಾಲ್ಕನೇ ಬಾರಿಗೆ ಒಟ್ಟಿಗೆ ಕಾಣಿಸಿಕೊಳ್ತಿದ್ದಾರೆ. ಹರ್ಷ ಆಯಕ್ಷನ್ ಕಟ್ ಹೇಳುತ್ತಿರುವ ಶಿವಣ್ಣನ 125ನೇ ಚಿತ್ರವಾದ ವೇದ ಸಿನಿಮಾದಲ್ಲಿ ಸದ್ಯ ಶಿವಣ್ಣ ಬ್ಯುಸಿಯಾಗಿದ್ದಾರೆ. 2 ನೇ ಶೆಡ್ಯೂಲ್ನಲ್ಲಿ ನಿರತರಾಗಿರುವ ಶಿವಣ್ಣ ಮತ್ತೊಂದು ಸಿನಿಮಾಗೆ ಗ್ರೀನ್ ಸಿಗ್ನಲ್ ನೀಡಿದ್ದಾರೆ. ನಿನ್ನೆ ತಾನೆ ಶಿವಣ್ಣ ಒಂದು ಭೂಗತ ಲೋಕದ ಸಿನಿಮಾಗೆ ಒಕೆ ಅಂದ ಬೆನ್ನಲ್ಲೇ, ಮತ್ತೊಂದು ಪ್ಯಾನ್ ಇಂಡಿಯಾ ಸಿನಿಮಾಗೆ ಅಸ್ತು ಎಂದಿದ್ದಾರೆ. ಬಂದಿರೋ ನಯಾ ಮಾಹಿತಿ ಪ್ರಕಾರ ಸ್ಯಾಂಡಲ್ವುಡ್ನ ವಿಕಟಕವಿ ಎಂದೇ ಖ್ಯಾತರಾದ ಯಾಗರಾಜ್ ಭಟ್ ಜೊತೆ ಮೊದಲ ಬಾರಿಗೆ ಸಿನಿಮಾ ಮಾಡಲು ಮುಂದಾಗಿದ್ದಾರೆ. ಯೋಗರಾಜ್ ಭಟ್ ಮತ್ತು ಶಿವಣ್ಣನ ಕಾಂಬಿನೇಷನ್ನಲ್ಲಿ ಮೂಡಿಬರುತ್ತಿರುವ ಮೊಟ್ಟ ಮೊದಲ ಸಿನಿಮಾ ಆಗಿರುವುದರಿಂದ, ಯೋಗರಾಜ್ ಭಟ್ ಕಥೆ ಬಗ್ಗೆ ಸಾಕಷ್ಟು ತಲೆ ಕೆಡಿಸಿಕೊಂಡಿದ್ದಾರಂತೆ. ಈ ಸಿನಿಮಾದ ಮತ್ತೊಂದು ವಿಶೇಷ ಏನಂದ್ರೆ ಈ ಸಿನಿಮಾದಲ್ಲಿ ಇಂಡಿಯನ್ ಮೈಕಲ್ ಜಾಕ್ಸನ್ ಎಂದೇ ಖ್ಯಾತರಾದ ನಟ, ನಿರ್ದೇಶಕ, ಕೊರಿಯೋಗ್ರಾಫರ್ ಪ್ರಭುದೇವಾ ಕೂಡ ಒಂದು ಪ್ರಮುಖ ಪಾತ್ರದಲ್ಲಿ ಕಾಣಿಸಿಕೊಳ್ಳಲಿದ್ದಾರಂತೆ. ಯೋಗರಾಜ್ ಭಟ್ ಪ್ರಭುದೇವಗೂ ಕಥೆ ಹೇಳಿದ್ದು, ಪ್ರಭುದೇವ ಶಿವಣ್ಣನ ಜೊತೆ ಆಯಕ್ಟ್ ಮಾಡಲು ಒಪ್ಪಿಗೆ ನೀಡಿದ್ದಾರಂತೆ. ರಿಲೀಸ್ಗೆ ಸಿದ್ಧವಾಗಿರುವ ಲಕ್ಕಿ ಮ್ಯಾನ್ ಸಿನಿಮಾದಲ್ಲಿ ಪ್ರಭುದೇವ ಮತ್ತು ದಿವಂಗತ ಅಪ್ಪು ನಟಿಸಿ ಅದ್ಭುತವಾಗಿ ನಾಟ್ಯವಾಡಿದ್ದರು. ಈಗ ಶಿವಣ್ಣನ ಜೊತೆಯಲ್ಲೂ ಸ್ಕ್ರೀನ್ ಶೇರ್ ಮಾಡಲಿದ್ದಾರೆ. ಅಂದಹಾಗೆ ಸದ್ಯ ಶಿವಣ್ಣ ವೇದ ಸಿನಿಮಾ ಸೇರಿದಂತೆ, ಬೈರಾಗಿ, ನೀ ಸಿಗೋವರೆಗೂ, ರಿಷಬ್ ಶೆಟ್ಟಿ ನಿರ್ದೇಶನದ ಒಂದು ಸಿನಿಮಾದಲ್ಲಿ ನಟಿಸಲಿದ್ದಾರೆ. ಯೋಗರಾಜ್ ಭಟ್ ಗಾಳಿಪಟ 2 ಚಿತ್ರದ ಪೋಸ್ಟ್ ಪ್ರೊಡಕ್ಷನ್ ಕೆಲಸದಲ್ಲಿ ಬ್ಯುಸಿಯಾಗಿರುವುದರ ಜೊತೆಗೆ, ಗರಡಿ ಚಿತ್ರೀಕರಣವನ್ನು ಪ್ರಾರಂಭಿಸಲಿದ್ದಾರೆ. ಇದಾದ ನಂತರ ಯೋಗರಾಜ್ ಭಟ್ ಮತ್ತು ಶಿವಣ್ಣನ ಸಿನಿಮಾ ಮೇ ತಿಂಗಳಿನಲ್ಲಿ ಸೆಟ್ಟೇರುವ ಸಾಧ್ಯತೆ ಇದೆ. ಅಂದಹಾಗೆ ಸಿನಿಮಾಗೆ ಟೈಟಲ್ ಇನ್ನೂ ಪಿಕ್ಸ್ ಆಗಿಲ್ಲ.